## Cultura destina 644.000 euros per a continuar amb les obres de rehabilitació del santuari de Penyagolosa

*** El DOGV publica l’acord de col·laboració amb el Bisbat de Segorbe-Castelló per a la restauració d’este conjunt arquitectònic protegit com a BIC i monument historicoartístic
* Esta ajuda s’emmarca en el conveni marc subscrit en 2021 entre la Generalitat, el Bisbat de la diòcesi i la Diputació de Castelló**

La Conselleria d’Educació, Cultura, Universitats i Ocupació ha publicat en el [*Diari Oficial de la Generalitat Valenciana*](https://dogv.gva.es/va/resultat-dogv?signatura=2024/12397) (DOGV) un conveni amb el Bisbat de Segorbe-Castelló, a través del qual es destina una ajuda de 644.000 euros per a continuar amb les obres de rehabilitació del santuari de Penyagolosa, en el terme castellonenc de Vistabella del Maestrat.

El santuari de Sant Joan de Penyagolosa, d’origen gòtic, és un conjunt arquitectònic propietat de la Diòcesi de Segorbe-Castelló que està declarat bé d’interés cultural i monument històric artístic, i constituïx un valuosíssim element del patrimoni històric i cultural de les comarques de Castelló.

Així, a més del seu valor arquitectònic i artístic, cada any acull una de les manifestacions culturals i religioses més singulars de la Comunitat Valenciana, com ho són el conjunt de peregrinacions des dels municipis de les Useres, Culla, Xodos, Vistabella del Maestrat i Puertomingalvo, la qual cosa conferix a este santuari un valor especial.

Amb la finalitat de dur a terme les actuacions necessàries per a restaurar-lo i dinamitzar-lo, la Generalitat, el Bisbat de la Diòcesi de Segorbe-Castelló i la Diputació de Castelló van firmar un conveni marc de col·laboració per a escometre les obres de rehabilitació del conjunt patrimonial del santuari de Sant Joan de Penyagolosa.

L’objectiu d’este acord és afavorir i promocionar la realització d’actes de culte, activitats turístiques i culturals, la utilització de l’hostal i la dinamització del conjunt històric i el seu entorn natural.

En este conveni s’arreplega el compromís de la Generalitat i la Diputació de finançar entre les dos parts el 50 % del cost d’estes obres per a dur a terme la rehabilitació i conservació, que ascendix a 4,5 milions d’euros.

Fruit d’este conveni marc, fins ara, la Conselleria ha aportat a esta actuació 1.329.000 euros entre els exercicis 2022 i 2023, als quals se sumen ara 644.000 euros més.

Fecha: 30/11/2024